Trio Ex Ponto noviji je komorni sastav na hrvatskoj glazbenoj sceni nastao 2019. suradnjom troje priznatih glazbenika: Bruno Phillip – klarinet, Mario Igrec – gitara, Ambrozije Puškarić – gitara. Okupili su se s dugogodišnjom željom zajedničkog izvođenja orijentalne glazbe. Kroz putovanja različitim glazbenim modusima, trio svoj repertoar njeguje i širi aranžmanima autentičnih melosa. Klezmer glazba, hrvatska tradicionalna glazba, rumunjska glazba, turska tradicionalna glazba, makedonska i grčka glazba, dio su najzastupljenijih stilova u nastupima trija Ex Ponto.
Mladi akademski glazbenici dobitnici su niza nagrada na državnim i međunarodnim natjecanjima diljem Hrvatske i inozemstva. Ljubav prema glazbi i zajedničkom muziciranju učinila je od njih ozbiljan sastav koji u svoj repertoar ubraja djela raznih stilskih razdoblja – od klasike i romantizma do suvremene glazbe. Uz repertoar stranih skladatelja, trio osobitu pažnju posvećuje izvođenju djela hrvatskih skladatelja.